
Περίληψη
Η κλιματική κρίση και η εντεινόμενη ανθρωπογενής πίεση μεταβάλλουν τη λειτουργία των παράκτιων οικοσυστημάτων και αυξάνουν την ανάγκη για συνεχή παρακολούθηση. Το SeaGuard αναπτύχθηκε ως ολοκληρωμένη πλατφόρμα περιβαλλοντικής πληροφορίας για τον Θερμαϊκό Κόλπο και το Βόρειο Αιγαίο. Ενοποιεί ιστορικές παρατηρήσεις φυτοπλαγκτού από το 2012, μετρήσεις τηλεμετρικών σταθμών και δορυφορικά δεδομένα. Η κοινή ανάλυση βιολογικών και φυσικοχημικών μεταβλητών υποστηρίζει την παρακολούθηση επιλεγμένων δυνητικά επιβλαβών μικροφυκών και την παραγωγή πρόγνωσης κινδύνου. Η πλατφόρμα γεφυρώνει τη βιολογική έρευνα με τις ανάγκες της δημόσιας διοίκησης, μετατρέποντας ετερογενή δεδομένα σε έγκαιρη και κατανοητή πληροφορία για μια θάλασσα που αλλάζει.

Εισαγωγή
Το Βόρειο Αιγαίο περιλαμβάνει παραγωγικά και περιβαλλοντικά ευαίσθητα παράκτια οικοσυστήματα, στα οποία συνυπάρχουν ποτάμιες εισροές, αστικές δραστηριότητες, αλιεία, οστρακοκαλλιέργειες και τουρισμός. Η αύξηση της θερμοκρασίας, οι μεταβολές στη στρωμάτωση της υδάτινης στήλης και στις ποτάμιες παροχές καθώς και στη διαθεσιμότητα θρεπτικών ουσιών μπορεί να επηρεάσουν τη σύνθεση και τη δυναμική του φυτοπλαγκτού και να ευνοήσουν επιβλαβή φαινόμενα (Gobler 2020, Koukaras & Nikolaidis 2004, Nikolaidis et al. 2005, Nikolaidis et al. 2008). Σκοπός του SeaGuard είναι η σύνθεση της βιολογικής γνώσης με τη συνεχή περιβαλλοντική παρατήρηση και την πρόγνωση, ώστε οι μεταβολές του οικοσυστήματος να αναγνωρίζονται έγκαιρα και να υποστηρίζεται η λήψη τεκμηριωμένων αποφάσεων.
 
Μεθοδολογία
Η πλατφόρμα ενσωματώνει τρεις κατηγορίες δεδομένων: α) ιστορικές καταγραφές φυτοπλαγκτού από μετρήσεις πεδίου της ΕΜΘΤΜ-ΑΠΘ από το 2012, β) τηλεμετρικές μετρήσεις από σταθμούς της Περιφέρειας Κεντρικής Μακεδονίας και γ) δορυφορικά και προγνωστικά ωκεανογραφικά δεδομένα του Copernicus Marine Environment Monitoring Service (CMEMS 2022). Οι χρονοσειρές επιτόπιας παρακολούθησης εναρμονίζονται και συνδέονται με μια σειρά από περιβαλλοντικές παραμέτρους, όπως καταγράφονται στις γεωβάσεις του CMEMS. Μοντέλα μηχανικής μάθησης αξιοποιούν τις σχέσεις βιολογικών παρατηρήσεων και περιβαλλοντικών συνθηκών για την εκτίμηση κινδύνου εμφάνισης επιλεγμένων μικροφυκών. Η ανάπτυξη της πλατφόρμας στηρίζεται στο MapStore, ένα ολοκληρωμένο WebGIS ανοιχτού κώδικα για τη διαχείριση και την κοινή χρήση χαρτών και πινάκων ελέγχου (GeoSolutions 2026). Η πρόβλεψη παράγεται μέσω υβριδικού αλγορίθμου, που λαμβάνει υπόψιν τη χωρο-χρονική διάσταση του φαινομένου και τις αιτιατές σχέσεις των παραμέτρων (Xanthopoulou et al. 2025). Τα αποτελέσματα αποδίδονται σε διαδραστικούς χάρτες, χρονοσειρές και επίπεδα κινδύνου. Το έργο χρηματοδοτείται από την Περιφέρεια Κεντρικής Μακεδονίας και υλοποιείται από το ΕΚΕΤΑ, το ΑΠΘ και το ΔΠΘ.

Αποτελέσματα
Η πλατφόρμα επιτρέπει τη συνδυαστική απεικόνιση της χωρικής και χρονικής μεταβολής του φυτοπλαγκτού σε συνάρτηση με τις επικρατούσες περιβαλλοντικές συνθήκες. Η ανάλυση ανέδειξε σαφή χωρική διαφοροποίηση των σχέσεων μεταξύ των περιβαλλοντικών παραμέτρων και της παρουσίας του Gonyaulax hyalina, το οποίο έχει συσχετιστεί με επεισόδια βλέννης, καθώς και ειδών του γένους Dinophysis, τα οποία συνδέονται με συσσώρευση λιπόφιλων βιοτοξινών σε οστρακοειδή. Για το G. hyalina, οι συχνότερες σχέσεις αφορούσαν την καθαρή πρωτογενή παραγωγή, τη θερμοκρασία, τη στρωμάτωση, το διαλυμένο οξυγόνο και την αλατότητα, ενώ για το Dinophysis spp. την καθαρή πρωτογενή παραγωγή, την επιφανειακή θερμοκρασία και την αλατότητα. Τα ευρήματα αναδεικνύουν τη χωρική ετερογένεια των περιβαλλοντικών συσχετίσεων και υποστηρίζουν την ανάπτυξη χωρικά διαφοροποιημένων μοντέλων έγκαιρης προειδοποίησης, αντί ενός ενιαίου προγνωστικού κανόνα για ολόκληρο το Βόρειο Αιγαίο.

Συζήτηση - Συμπεράσματα
[bookmark: _Hlk242081678]Η αξία του SeaGuard βρίσκεται στην αξιοποίηση μιας μακροχρόνιας σειράς παρατηρήσεων όχι ως στατικού αρχείου, αλλά ως βάσης για την κατανόηση οικοσυστημικών μεταβολών και την πρόγνωση βιολογικών κινδύνων. Η σύνδεση έρευνας και διοίκησης είναι ιδιαίτερα κρίσιμη σε συνθήκες κλιματικής κρίσης, όταν οι αρμόδιες αρχές καλούνται να οργανώνουν ταχύτερα δειγματοληψίες, ελέγχους και μέτρα προετοιμασίας. Το SeaGuard καταδεικνύει πώς η συστηματική βιολογική παρατήρηση μπορεί να μετατραπεί σε λειτουργική περιβαλλοντική πληροφορία, χωρίς να υποκαθιστά τους θεσμοθετημένους ελέγχους. Η συνέχεια των δεδομένων, η αξιοποίηση ευρωπαϊκών γεωβάσεων και η χρήση σύγχρονων μοντέλων μηχανικής μάθησης καθορίζουν την αξιοπιστία, την ευελιξία και την επέκταση του συστήματος.

